<classify> Ofisa Habari wa Azam, Jaffar Idd Maganga alisema hayo Jijini Dar es Salaam jana wakati akizungumza na waandishi wa habari kuhusu mabadiliko makubwa ya uendeshaji timu waliyofanya.Jaffari amesema hayo huku kukiwa na taarifa kuwa tayari Manula anakamilisha taratibu kuhamia Simba kwa mkataba wa sh milioni 50. Manula kama Kapombe ni wachezaji huru kufuatia mikataba yao na Azam kumalizika na kuamua kutoihuisha.Wachezaji hao na wengine wanadaiwa kuikacha Azam kwa kinachodaiwa haiko tayari kutumia fedha nyingi kusajili. Jaffari alithibitisha jana wame amua kubana matumizi msimu ujao wa Ligi Kuu soka Tanzania bara kutokana na ukata.Akitangaza mfumo mpya wa uendeshaji timu kwa msimu ujao unaohusisha usajili, Jaffari alisema usajili ujao hawatatumia pesa nyingi bali watalenga zaidi kuwapa nafasi vijana waliokuwa katika kituo chao cha soka wenye umri chini ya miaka 20.Alisema wataachana na wachezaji wawili, Ame Ally na Khamis Mcha waliomaliza mikataba yao. Ame alikuwa akicheza kwa mkopo Simba na baadaye Kagera Sugar alikocheza hadi msimu ulipomalizika. Mcha alimaliza mkataba akiwa katika timu hiyo.Tuna vijana wengi kwenye kituo chetu cha soka wenye umri chini ya miaka 16 na 20, ambao Kocha Aristica Cioba ameona wanafaa kucheza kikosi cha wakubwa kutokana na kuonyesha uwezo mkubwa katika michuano ya vijana, alisema.Idd aliwataja vijana sita waliopandishwa kucheza kikosi cha wakubwa kuwa ni Abbas Kapombe, mdogo wa beki Shomari Kapombe, Yahaya Zaidi, Stanlaus Rwakatare, Abdullah Haji, Godfrey Elias na Ramadhan Mohamed.Alisema ili kubana matumizi, maandalizi ya msimu ujao hawana mpango wa kuweka kambi nje ya nchi bali watajiandaa kuanzia Julai 3 kambini Azam Complex, Chamazi. Alisema hatua ya kubana matumizi ni ya mpito na inatokana pia na kutaka kwao kupunguza malalamiko ya mashabiki wao kuhusu kushindwa kuwatumia vijana mbalimbali wanaowaandaa na wameiva.Kuhusu Manula na Kapombe alisema mikataba yao inamalizika mwezi huu na wanaendelea na mazungumzo ili wabaki kwa ajili ya msimu ujao licha ya kuwa wameripotiwa kutaka kuhamia Simba.Alisema zoezi la usajili litaendelea kwa wachezaji wengine wenye uzoefu hasa katika safu ya ushambuliaji na kuwa wachezaji wa kimataifa waliopo katika kikosi hicho wataendelea kuwepo pia. Pamoja na hilo, alithibitisha kuondoka kwa Mtendaji wao Mkuu, Saad Kawemba baada ya mkataba wake kumalizika hivi karibuni.Alisema wadhifa wa CEO aliokuwa nao Kawemba umefutwa na sasa Meneja Mkuu, Abdul Mohamed ndiye atakuwa Mtendaji. Baada ya kumaliza mkataba wake bodi ya Azam iliamua kutomuongezea na sasa tutaongozwa na Mohamed. Tunamtakia kila la heri na tunathamini mchango wake, alisema Jaffari kuhusu Kawemba.  <topic>: michezo 